Die ontdekking en gebruik van die valnes is hoofsaaklik verantwoordelik vir die hoë eierproduksierekords wat vandag bekend is. Sy waarde word nie alleen vasgestel by die toetsing van 'n hen vir 'n gegewe periode nie, maar dit is ook verantwoordelik vir die stoetuitbroeirekords en nageslagstoetsing laasgenoemde twee faktore is absoluut noodsaaklik by die teling en verbetering van pluimvee. Met die koms van die valnes het natuurlik verskillende patente op die mark verskyn – sommige meer ingewikkeld as ander.
Die hoof eienskap waaraan 'n valnes moet voldoen is dat sodra die hen in die nes gaan, moet die nes outomaties agter haar sluit sodat sy nie weer self kan uitkom nie, ten minste nie voor sy die eier gelê het nie. Patente wat hierdie genoemde eienskap aan valneste gee, is menigvuldig, en valneste is gewoonlik in 'n kompakte vorm van ongeveer 11 by 12 duim in omtrek en 7 duim diep. 'n Voorbeeld van hierdie tipe nes word gesien op Fig. 6-die sogenaamde Connecticut-nes. Die groot nadeel aan hierdie tipe nes verbonde, is dat nadat die hen die eier gelê het sy kriewelrig word om te ontsnap en as sy nie dadelik uitgelaat word nie, trap sy op die nes rond, breek of kraak die eiers, bevuil hulle of begin selfs in die nesstrooi rond te krap.